2.pielikums

Metu konkursa nolikumam

**Ekspozīcijas „Latvijas iedzīvotāji Pirmajā pasaules karā” koncepcija**

Pirmais pasaules karš, tā norise un rezultāti, iezīmē būtisku lūzumu Eiropas un pasaules vēsturiskajā attīstībā. Tas bija pirmais globāla mēroga militārais konflikts, kurā iesaistījās valstis no visām pasaules daļām. Kara rezultātā sabruka četras impērijas, izmainot līdz tam pastāvošo politisko sistēmu, starpvalstu attiecības un cilvēku sociālo apziņu. Karš ietekmēja visas dzīves sfēras: politiku, ekonomiku, zinātni, tehnisko progresu, kultūru, cilvēku mentalitāti.

Pirmais pasaules karš bija sevišķi nozīmīgs latviešu tautai. Latviešu pirmo nacionālo militāro vienību – latviešu strēlnieku bataljonu – izveide 1915. gadā veicināja tautas nacionālās pašapziņas pieaugumu, radot priekšnoteikumus neatkarīgas Latvijas valsts izveidei, kuru proklamēja 1918. gada 18. novembrī. Tas notika nedēļu pēc Kompjeņas pamiera, kurš izbeidza karadarbību Rietumu frontē, formāli noslēdzot Pirmo pasaules karu. Taču karš nebeidzās Latvijas iedzīvotājiem, no kuriem daudzi iesaistījās karadarbībā gan Krievijas Pilsoņu karā, gan Latvijas Neatkarības karā abās frontes pusēs.

**Ekspozīcijas aktualitāte**

Atzīmējot latviešu strēlnieku bataljonu (pulku) dibināšanas un kaujas darbības simtgadi, kā arī lai sabiedrībā radītu izpratni par Pirmā pasaules kara kā pagrieziena punkta Latvijas vēsturē nozīmīgumu, nepieciešams izveidot jaunu ekspozīciju, kas sniegtu apmeklētājiem emocionālu pārdzīvojumu un vispusīgu informāciju par karu un tā radītajām politiskajām un sociālajām izmaiņām. Patreizējā ekspozīcija, kura iekārtota 1995. gadā, ir tehniski un informatīvi novecojusi un neatbilst mūsdienu muzeoloģiskajām nostādnēm. Lai skaidrotu šos Latvijas un latviešu tautas vēsturei nozīmīgos notikumus starptautiskai mērķauditorijai, nepieciešams ekspozīcijas tekstu un anotāciju tulkojums svešvalodās. Arī jaunu tehnoloģiju izmantošana paplašinātu ekspozīcijas informatīvo saturu, ļaujot muzeja apmeklētājiem iepazīties ar lielāku skaitu muzeja krājuma materiāliem, kuru eksponēšanu ierobežo telpas platība. 20 gadu laikā muzejs ir ieguvis jaunus, apmeklētājiem saistošus un unikālus materiālus, kuru eksponēšana paplašinātu izpratni par Pirmo pasaules karu un tā nozīmi Latvijas un pasaules vēsturē.

**Ekspozīcijas mērķis**

Ar unikāliem materiāliem, muzejiskiem izteiksmes līdzekļiem un oriģinālu vizuālo risinājumu, radīt muzeja apmeklētājos emocionālu pārdzīvojumu un izpratni par Pirmo pasaules karu kā pagrieziena punktu pasaules un Latvijas vēsturē.

**Ekspozīcijas uzdevumi**

* Atklāt Pirmā pasaules kara cēloņus un globālo raksturu;
* Parādīt latviešu karavīru dalību karadarbībā dažādās Pirmā pasaules kara frontēs Eiropā - gan Krievijas impērijas, gan sabiedroto valstu armiju sastāvā;
* Atspoguļot Pirmā pasaules karu kā totālu karu, kurā bija iesaistīti ne tikai frontē esošie karavīri, bet arī civiliedzīvotāji, īpaši izceļot bēgļu kustības traģiku, kuras rezultātā tika apdraudēta latviešu nācijas pastāvēšana;
* Izcelt latviešu strēlnieku fenomenu Latvijas vēsturē, parādot strēlniekus gan kā disciplinētu, militāru spēku, gan kā zināšanas un kultūru alkstošus cilvēkus;
* Akcentēt 1917. gada sabiedriski-politiskās norises kā lūzuma punktu Latvijas valstiskuma idejas attīstībā; parādīt latviešu karavīru iesaistīšanos politiskajos procesos;
* Atklāt objektīvos un subjektīvos iemeslus, kuru dēļ latviešu karavīri un bēgļi tika iesaistīti svešas valsts – Padomju Krievijas - pilsoņu karā dažādās frontes pusēs - gan Sarkanajā armijā, gan „baltajās” armijās un nacionālajās latviešu vienībās Krievijas Tālajos Austrumos un Sibīrijā, akcentējot visus karavīrus vienojošo faktoru – vēlmi atgriezties Dzimtenē.

**Ekspozīcijas vieta citu muzeju ekspozīciju vidū**

Latvijas Kara muzejs padziļināti pēta un atspoguļo Latvijas 20. gadsimta vēsturi militāro un politisko norišu kontekstā. Tā krājumā glabājas gadu desmitiem vākti materiāli par šo tematiku. Tādēļ Latvijas Kara muzejs, kurš ir dibināts 1916. gadā kā latviešu strēlnieku muzejs, ir vienīgais muzejs, kurš ar pietiekamu eksponātu klāstu var vispusīgi atainot latviešu karavīru likteņus Pirmajā pasaules karā un tam sekojošajā Pilsoņu karā Krievijā. Tas arī nosaka ekspozīcijas oriģinalitāti citu Latvijas muzeju ekspozīciju vidū.

**Eksponātu raksturojums**

Ekspozīcijas veidošanā pamatā izmantoti Latvijas Kara muzeja krājuma materiāli – dažādu valstu armiju ieroči, munīcija, formastērpi, uzkabe, apbalvojumi, sadzīves priekšmeti, fotogrāfijas un dokumenti – aptuveni 1030 eksponāti.

**Ekspozīcijas „Latvijas iedzīvotāji Pirmajā pasaules karā” struktūrplāns**

1. Kā un kāpēc sākās Pirmais pasaules karš?

2. Karojošo valstu bruņojums un militārā tehnika.

3. Mobilizācija Latvijā. Latviešu karavīri Eiropas frontēs

3.1. Mobilizācijas norise Latvijas teritorijā. 1914.g. augusts

3.2. Latviešu karavīri Eiropas frontēs

3.2.1. Latviešu karavīri Austrumu frontē

3.2.2. Latviešu karavīri Rietumu frontē

4. Vācu karaspēka ienākšana Latvijā. Kurzemes un Zemgales okupācija 1915. gadā

4.1. Vācu karaspēka iebrukums Latvijā

4.2. Vācu okupācijas režīms Kurzemē un Zemgalē

4.2.1. Drošības struktūras un ierobežojumi

4.2.2. Apgādes un pārtikas problēmas

4.2.3. „Pārvāciskošanas” politika

5. Bēgļu kustība Latvijā

6. Latviešu karavīri dažādās Krievijas impērijas karaspēka daļās Latvijā

6.1. Latviešu karavīri Krievijas impērijas kājnieku, sapieru un artilērijas daļās

6.2. Latviešu lidotāji Krievijas impērijas armijas aviācijas daļās

7. Latviešu strēlnieku bataljonu formēšana un apmācība 1915. gadā

7.1. Latviešu strēlnieku bataljonu formēšana

7.2. Latviešu strēlnieku bataljonu apmācība

8. Totālais karš- Latvijas civiliedzīvotāju iesaistīšana karā

9. Latviešu strēlnieku bataljonu pirmās kaujas 1915. gadā

10. Latviešu strēlnieku bataljonu kaujas darbība 1916. gada pavasarī un vasarā

10.1. 1916. gada marta kaujas pie Ķekavas

10.2. 1916. gada jūlija kaujas pie Ķekavas

10.3.1916. gada augusta kaujas pie Smārdes

11. Latviešu strēlnieki Nāves salā 1916. gadā

12. Karavīru dzīve ierakumos un aizmugurē abās frontes pusēs

12.1. Vācu karavīru sadzīve

12.2. Latviešu strēlnieku sadzīve

13. Latviešu strēlnieki Ziemassvētku un Janvāra kaujās.1917.g.

14. Kara mediķu cīņa par karavīru dzīvību

15. Kara spožums un realitāte

16. 1917. gada Februāra revolūcija Krievijā un tās izraisītās politiskās pārmaiņas Latvijā

17. Karadarbība Latvija teritorijā 1917. gada septembrī – 1918. gada martā

18. Latviešu karavīri vācu un austroungāru gūstā. 1914-1918.g.

19. Vācu okupācijas režīms Latvijas teritorijā. Kompjeņas pamiers.1918.g.

Latviešu karavīru iesaistīšanās Pilsoņu karā Krievijā (1918 – 1920)

20. Latviešu bēgļi Krievijā

21. Latviešu karavīri Sarkanajā armijā

21.1. Latviešu strēlnieku padomju divīzijas formēšana

21.2. Latviešu strēlnieku padomju divīzijas pulku dienests un cīņas Krievijā 1918. gadā

21.3. Latviešu strēlnieku divīzijas cīņas 1919. – 1920. gadā

22. Latviešu karavīri pretlieliniciskajās armijās un organizācijās

23. Latviešu karavīri nacionālajās karaspēka daļās – Troickas bataljonā un Imantas pulkā

24. Latviešu karavīru un civiliedzīvotāju atgriešanās Latvijā

24.1. Troickas bataljona un Imantas pulka atgriešanās Latvijā 1920.gadā

24.2. Pirmā pasaules kara Rietumu frontē un Krievijas Pilsoņu kara „baltajās” armijas dienējušo karavīru atgriešanās Latvijā1920. gadā

24.3. Sarkanajā armijās dienējušo karavīru atgriešanās Latvijā 1921.gadā

24.4. Latviešu bēgļu atgriešanās Latvijā

25. Pirmā pasaules kara rezultāti un sekas

I. Krīgere

Pirmā pasaules kara vēstures nodaļas vadītāja,

K. Zariņš

Pirmā pasaules kara vēstures nodaļas vēsturnieks